Verkiesing: Meer jongmense dalk goeie nuus vir EFF(Argieffoto: Twitter) Meer jong kiesers kan na verwagting in vanjaar se algemene verkiesing op 8 Mei stem, wat partye soos die EFF kan bevoordeel. Dit was die mening van die politieke ontleder Judith February en die redakteur van Die Burger, Willem Jordaan, wat by die Woordfees op Stellenbosch onder voorsitterskap van die joernalis Tim du Plessis aan ’n debat oor verwagte tendense in vanjaar se verkiesing deelgeneem het. February het uitgewys dat heelwat meer jong kiesers as in die verlede hierdie keer vir die verkiesing geregistreer het. Gegewe dat die EFF proporsioneel meer van sy steun by jeugdige kiesers kry (en minder by ouer kiesers) as ander partye, kan dit die EFF relatief gesproke bevoordeel, meen sy. Sowel sy as Jordaan meen ’n ANC-meerderheid van minder as 60% sal druk op pres. Cyril Ramaphosa plaas om as ANC-leier te oorleef. Jordaan het aan die gehoor gesê dat daar ’n baie goeie kans is dat ’n regering van nasionale eenheid kan kom – dat Ramaphosa opposisiepartye kan vra om in so ’n regering met ’n ANC-meerderheid te dien. Jordaan is voorts van mening dat die DA die Wes-Kaap met ’n verkleinde meerderheid sal behou, dat dit onwaarskynlik is dat die VF Plus met Peter Marais as premierskandidaat ’n setel in die provinsiale wetgewer sal wen en dat minderhede se regte ten beste beskerm word deur watter party ook al die Grondwet ten beste verdedig en uitleef.